Þingræður haldnar á Alþingi Íslendinga



Herra forseti. Ég óskaði eftir þessu nafnakalli til að gera grein fyrir því, að ég er andvígur þeirri uppbyggingu sem lögð er til grundvallar skiptingu á framlögum til sjúkrahúsa, en þar ákveða aðilar úti í bæ fyrir fram, hvaða áfangar skulu teknir til framkvæmda í sjúkrahúsabyggingum, og stilla Alþingi þannig upp við vegg að fjvn, og Alþingi eiga að rétta upp hendurnar eftir ákvörðunum sem teknar eru af stofnunum úti í bæ. Þær eiga ekki að ráða hér ferðinni. Ég tel það lítillækkandi fyrir fjvn. og Alþingi að láta slík vinnubrögð viðgangast ár eftir ár. Ég tek jafnframt fram, að ég er ekki á móti fjárveitingum til nokkurra mannvirkja sem þarna eiga sér stað, en þetta grundvallarsjónarmið er rangt og þess vegna er skiptingin í sjálfu sér óeðlileg og því greiði ég ekki atkv.



Herra forseti. Sú hefð hefur verið viðurkennd, að þm. hvers kjördæmis færðu til fjármagn innan kjördæmisins til framkvæmda á sviði hafnamála. Ég vil ekki verða til að rjúfa þá hefð, þó að ég telji að þarna hafi þm. Norðurl. v. tekið nokkuð hæpna ákvörðun, og segi já.



Herra forseti. Allir þm. úr Norðurl. v. eru samtaka um að byggja höfn á Blönduósi. Það er höfuðnauðsyn á þessari framkvæmd. Þarna er um að ræða mestu vöruflutningahöfn við Húnaflóa. Ég veit ekki hvort menn hafa kynnt sér þau hafnarskilyrði sem þar er búið við. Þar er bryggjustúfur út í opið haf. Það er ekki nema endrum og sinnum hægt að hemja skip við þennan bryggjustúf og verða þó stærri skip að standa aftur af honum. 70% af þeim vöruflutningum, sem þarna fara fram, af þeirri uppskipun sem þarna er gerð, verður að gera í nætur- eða helgidagavinnu vegna þess að skipstjórnarmenn, ef þeir komast þarna inn á annað borð í sæmilegu veðri, þora ekki að bíða því að hann er fljótur að rjúka upp þarna. Við erum sem sagt sammála um að fara í þessa framkvæmd og þess vegna segi ég að sjálfsögðu já.



Herra forseti. Þótt allir bændur úr þessu kjördæmi, sem hér eiga sæti á þingi, telji það hina einu réttu leið að stækka þessa höfn, svo sem um hefur verið rætt þeirra á meðal og hér liggja till. fyrir um að leggja fé til, þekki ég til þess, að það eru tugir annarra hafna allt í kringum landið sem þetta fé væri betur komið í. Auk þess tel ég ekki nokkurn möguleika á að gera þarna neina höfn sem getur orðið höfn í þeirri merkingu sem hún þyrfti að verða til vöruflutninga, nema fyrir svo stórkostlega upphæð að engu tekur tali. Það, sem hér er verið að leggja til, er aðeins brot af því. Ef hv. þm. úr þessu kjördæmi hafa hins vegar með þessari ákvörðun sinni verið að leggja drög að því að komið verði upp stórskipahöfn til að flytja út afurðir væntanlegrar stóriðju í kjördæminu, sem væri t.d. rekin með orku frá Blönduvirkjun, væri hægt að tala um þetta. En ég tel þetta hina mestu vitleysu eins og er og segi því nei.



Herra forseti. Ég vil vekja athygli hv. þm. á því, að þetta er ekki í fyrsta skipti sem veitt er fé til hafnarmála á Blönduósi. Það hefur verið fjárveiting til þessarar hafnar oft á undanförnum árum, enda eru hafnarframkvæmdir á Blönduósi á þeirri hafnaáætlun sem lögð hefur verið fyrir þingið, þó að þessi mál hafi hins vegar verið í nokkurri endurskoðun. Ég vísa til grg. hv. þm. Páls Péturssonar um þörf á hafnarbótum á Blönduósi og segi já.



Herra forseti. Í ræðu minni í gær minntist ég á þetta mál og tók það sem dæmi um hvernig ekki ætti að standa að ákvörðunum þegar efna á til kostnaðar vegna hafnarmannvirkja. Ég vil nefna að hér er um að ræða hafnarmannvirki sem reyndar er á hafnaáætlun. Breytingar hafa verið gerðar á þeim áætlunum og þær eru óklárar, en heyrst hefur talað um 2 milljarða á hinni nýju áætlun. Á meðan svo stendur á tel ég óviðunandi að þm. eins kjördæmis geti fært fjárveitingu frá öðru hafnarmannvirki til þessa mannvirkis. Ég tel það vera til vansa öllum vinnubrögðum, en mun samt sem áður ekki greiða atkv.



Herra forseti. Ég vek athygli á því, að að framkvæmdamætti leggjum við Íslendingar aðeins til helming þess sem Færeyingar leggja til hafnamála. Það er ekki rausnarlegt. Ég tel miklu skipta að þessu fé sé vel varið. Ég get ekki fallist á, að það sé einkamál þm. Sunnlendinga að fara út í hafnarframkvæmdir á Vík í Mýrdal eða Þykkvabæ, og tel að þetta fé væri betur komið í annarri höfn í Norðurlandskjördæmi vestra og að þetta fé muni ekki koma að gagni eins og þarna er lagt til að því sé varið. Ég legg áherslu á að ég vil að þetta fé renni til hafnargerðar í Norðurlandskjördæmi vestra, en vil ekki að það fari á þennan stað og segi nei.



Herra forseti. Á sama tíma og tugir fiskihafna í landinu eru í algeru fjársvelti og vandræðaástand hefur skapast þar tel ég rangt að taka ákvörðun um hafnargerð á Blönduósi. Í fyrsta lagi tel ég að þessum fjármunum sé betur varið til hafnargerða á öðrum stöðum, t.d. á Sauðárkróki, sem þetta fjármagn er tekið frá, þar sem er mikil útgerð, eða á öðrum stöðum í þessu kjördæmi. Það má enginn taka orð mín á þann veg, að ég sé á móti uppbyggingu á Blönduósi. Blönduós er fyrst og fremst þjónustumiðstöð og mjög heppileg iðnaðarmiðstöð og Alþingi á vitaskuld að standa með þessum stað í þeirri uppbyggingu. Þessir fjármunir verða ekki Blönduósi að neinu gagni, því að hér er um milljarðaframkvæmd að ræða. Það er rangt að þm. í einhverju ákveðnu kjördæmi geti þannig skuldbundið Alþingi langt fram í tímann. Ég vil ekki sættast á röksemdir hv. 5. þm. Vestf. í þeim efnum. Ef þm. Suðurlands kæmu sér saman um þá vitlausu tillögu að byggja höfn á Selfossi tel ég ekki ástæðu til þess fyrir aðra alþm. að taka undir slíka tillögu. Ég tel að hér sé tekin mjög stefnumarkandi ákvörðun. Það er ekki eingöngu um þá peninga að ræða, sem hér er verið að færa til, sem koma Blönduósi að engu gagni á næsta ári, heldur þá stefnumörkun að byggja upp höfn fyrir nokkra milljarða. Ekki á að svo stöddu að fara út í slíkar framkvæmdir á meðan í fiskihöfnum í landinu er meira eða minna ólokið við verkefni sem er brýn nauðsyn að vinna. Því segi ég nei.